Prečišćeni tekst Pravilnika o bližim uslovima i standardima za obavljanje stručnih poslova u socijalnoj i dječjoj zaštiti obuhvata sljedeće propise:
1. Pravilnik o bližim uslovima i standardima za obavljanje stručnih poslova u socijalnoj i dječjoj zaštiti ("Službeni list Crne Gore", br. 056/13 od 06.12.2013),
2. Pravilnik o dopuni Pravilnika o bližim uslovima i standardima za obavljanje stručnih poslova u socijalnoj i dječjoj zaštiti ("Službeni list Crne Gore", br. 014/14 od 22.03.2014),
3. Pravilnik o izmjenama Pravilnika o bližim uslovima i standardima za obavljanje stručnih poslova u socijalnoj i dječjoj zaštiti ("Službeni list Crne Gore", br. 073/19 od 27.12.2019), u kojima je naznačen njihov dan stupanja na snagu.
PRAVILNIK
O BLIŽIM USLOVIMA I STANDARDIMA ZA OBAVLJANJE STRUČNIH POSLOVA U SOCIJALNOJ I DJEČJOJ ZAŠTITI
("Službeni list Crne Gore", br. 056/13 od 06.12.2013, 014/14 od 22.03.2014, 073/19 od 27.12.2019)
Predmet
Član 1
Ovim pravilnikom utvrđuju se stručni poslovi u socijalnoj i dječjoj zaštiti, kao i bliži uslovi i standardi za njihovo obavljanje.
Upotreba rodno osjetljivog jezika
Član 2
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.
Stručni poslovi
Član 3
Stručni poslovi u socijalnoj i dječjoj zaštiti (u daljem tekstu:stručni poslovi), su:
   1) osnovni stručni poslovi;
   2) specijalizovani stručni poslovi;
   3) supervizijski poslovi;
   4) pravni poslovi;
   5) poslovi planiranja i razvoja;
   6) poslovi vaspitača;
   7) poslovi radno-okupacionog terapeuta;
   8) poslovi doktora medicine; i
   9) poslovi stručnih saradnika.
Osnovni stručni poslovi
Član 4
Osnovni stručni poslovi su, poslovi:
   1) voditelja slučaja;
   2) stručnog radnika na materijalnim davanjima;
   3) stručnog radnika kod pružaoca usluga smještaja; i
   4) stručnog radnika kod pružaoca usluga za podršku za život u zajednici.
Sadržaj osnovnih stručnih poslova
Član 5
Osnovni stručni poslovi, obuhvataju:
   1) informisanje, prijem, procjenu i planiranje;
   2) posredovanje i zastupanje u ostvarivanju prava iz socijalne i dječje zaštite;
   3) sprovođenje mjera zaštite korisnika i praćenje efekata preduzetih usluga i mjera;
   4) savjetodavno usmjeravanje, aktivaciju i realizaciju socio-edukativnih aktivnosti u skladu sa potrebama i interesovanjima korisnika;
   5) praćenje, usmjeravanje i podršku stručnim saradnicima, saradnicima, volonterima odnosno licima koja se stručno osposobljavaju bez zasnivanja radnog odnosa, a koja se angažuju u neposrednom radu sa korisnicima, kao i studentima na profesionalnoj praksi ; i
   6) vođenje evidencije i dokumentacije o korisniku i radu sa korisnikom.
Stručni radnici koji obavljaju osnovne stručne poslove
Član 6
Osnovne stručne poslove, obavljaju:
   1) socijalni radnik, psiholog, pedagog, specijalni pedagog, sociolog, defektolog i andragog-poslove voditelja slučaja;
   2) socijalni radnik i sociolog - poslove stručnog radnika na materijalnim davanjima; i
   3) socijalni radnik, psiholog, pedagog, specijalni pedagog, andragog i defektolog- poslove stručnog radnika kod pružaoca usluge smještaja, stručnog radnika kod pružaoca usluge savjetovanja i SOS telefona i stručnog radnika kod pružaoca usluge podrške za život u zajednici.
Uslovi za obavljanje osnovnih stručnih poslova
Član 7
Osnovne stručne poslove obavljaju stručni radnici, koji imaju:
   1) završene specijalističke studije iz: socijalnog rada, psihologije, pedagogije, sociologije, andragogije, defektologije ili specijalne pedagogije;i
   2) licencu za rad.
Specijalizovani stručni poslovi
Član 8
Specijalizovani stručni poslovi, su:
   1) terapija;
   2) medijacija;
   3) procjena usvojilaca i pružalaca usluge porodičnog smještaja-hraniteljstva i porodičnog smještaja, i
   4) drugi poslovi koji zahtjevaju specijalizovana znanja i vještine u cilju prevazilaženja kriznih situacija i unapređivanja porodičnih odnosa.
Stručni radnici koji obavljaju specijalizovane stručne poslove
Član 9
Specijalizovane stručne poslove, obavljaju:
   1) socijalni radnik, psiholog, pedagog i specijalni pedagog u centru za socijalni rad; i
   2) socijalni radnik, psiholog, pedagog, specijalni pedagog, andragog i defektolog kod pružaoca usluga.
Uslovi za obavljanje specijalizovanih stručnih poslova
Član 10
Specijalizovane stručne poslove obavljaju stručni radnici, koji:
   1) imaju završene specijalističke studije iz: socijalnog rada, psihologije, pedagogije, specijalne pedagogije, andragogije ili defektologije ; i
   2) su stekli posebna znanja i vještine i imaju licencu za rad.
Izuzetno od stava 1 ovog člana, uslugu medijacije pružaju i drugi stručni radnici koji su stekli posebna znanja i vještine.
Supervizijski poslovi
Član 11
Suprevizijski poslovi obuhvataju aktivnosti praćenja kvaliteta, podrške u radu i evaluacije stručnog usavršavanja radnika na osnovnim i specijalizovanim poslovima, kako bi realizovali stručne zadatke, unaprijedili kvalitet usluga za korisnike i razvili znanja, kompetencije i mogućnosti da preuzmu odgovornost za sopstvenu praksu.
Uslovi za obavljanje supervizijskih poslova
Član 12
Poslove supervizije obavljaju stručni radnci iz člana 6 ovog pravilnika, koji su stekli posebna znanja i vještine za obavljanje poslova supervizije, i koji imaju iskustva u stručnom radu od najmanje pet godina.
Pravni poslovi
Član 13
Pravni poslovi obuhvataju vođenje postupaka, kao i pripremu pojedinačnih upravnih akata u stvarima čije je rješavanje zakonom povjereno ustanovama socijalne i dječje zaštite.
Uslovi za obavljanje pravnih poslova
Član 14
Pravne poslove obavljaju lica sa završenim specijalističkim studijama u oblasti pravnih nauka i imaju licencu za rad.
Poslovi planiranja i razvoja
Član 15
Poslovi planiranja i razvoja obuhvataju pripremu godišnjih i drugih operativnih planova rada pružalaca usluga, procjenu socijalnih potreba građana u jedinici lokalne samouprave, informisanje lokalne samouprave o identifikovanim potrebama korisnika i kapacitetima pružaoca usluga, praćenje kvaliteta pruženih usluga, izvještavanje o kvalitetu pruženih usluga, iniciranje, razvoj i unapređenje usluga, uspostavljanje međusistemske koordinacije i saradnje, kao i druge aktivnosti vezane za unapređenje rada pružaoca usluga.
Uslovi za obavljanje poslova planiranja i razvoja
Član 16
Poslove planiranja i razvoja obavlja sociolog sa završenim specijalističkim studijama u oblasti socioloških nauka, koji ima licencu za rad, kao i stručni radnici iz člana 6 ovog pravilnika.
Poslovi vaspitača
Član 17
Poslovi vaspitača, obuhvataju: brigu o fizičkom, psihičkom, socijalno-emocionalnom, kognitivnom i razvoju komunikacije i stvaralaštva kod korisnika koji koriste usluge smještaja i usluge podrške za život u zajednici.
Uslovi za obavljanje poslova vaspitača
Član 18
Poslove vaspitača u zavisnosti od karakteristika i potreba korisničke grupe, obavljaju socijalni radnik, psiholog, pedagog, andragog, defektolog, specijalni pedagog, rehabiltator i specijalni edukator, koji ima:
   1) završene specijalističke studije iz: socijalnog rada, psihologije, pedagogije, andragogije, defektologije ili specijalne pedagogije; i
   2) licencu za rad.
Poslovi radno-okupacionog terapeuta
Član 19
Poslovi radno-okupacionog terapeuta, obuhvataju: radno-okupacione, radno-instruktivne, habilitacione, rehabilitacione, rekreativne i kulturno zabavne aktivnosti i podršku u zadovoljavanju svakodnevnih potreba i unapređenju kvaliteta života korisnicima koji imaju teškoće u samostalnom funkcionisanju.
Uslovi za obavljanje poslova radno-okupacionog terapeuta
Član 20
Poslove radno-okupacionog terapeuta obavljaju rehabiltator, specijalni edukator, socijalni radnik, psiholog, pedagog, andragog, defektolog i specijalni pedagog, koji ima:
   1) završene specijalističke studije iz: socijalnog rada, psihologije, pedagogije, andragogije, defektologije ili specijalne pedagogije; i
   2) licencu za rad.
Obavljanje poslova doktora medicine
Član 21
Poslovi doktora medicine i uslovi za njihovo obavljanje vrše se u skladu sa propisima, kojima je uređena zdravstvena zaštita.
Stručni saradnici
Član 22
Stručni saradnici, su:
   1) fizioterapeuti;
   2) medicinski tehničari, i
   3) ekonomisti, inženjeri informatike i sl.
Završna odredba
Član 23
Ovaj pravilnik stupa na snagu osmog dana od dana objavljivanja u u "Službenom listu Crne Gore".